Mientres o sieglo V, Caesaraugusta, como tot l'occident román, ye adintro d'un proceso de desintegración d'o poder imperial. No yera una ciudat decadent y tenió una importancia temporal como seu imperial mientres la usurpación de Constantín III y Constant II. Dimpués d'esconfir a Didimo y Verinián Constant II en l'anyo 408 establió a suya cort en Caesaraugusta, que esdevinió seu imperial. Caesaraugusta li permitiba un contacto fácil tanto con Arlet como con Asturica Augusta, Emerita Augusta y Hispalis; tamién yera amán de los pasos pirenencos. Caesaraugusta se salvó d'as incursions de suebos, vandalos y alans, que cruzoron os Pireneus en a santmigalada de l'anyo 409, por un acuerdo entre o cheneral Cheroncio y los barbaros en l'anyo 411 que lis permititiba d'establir-se en atras partz d'Hispania prou luent a cambio d'aduya melitar. Este pacto permitió que a diferencia d'atras provincias romanas en a Tarraconense y Caesaragusta no bi hese presencia d'estos pueblos barbaros quan Cheroncio fue esconfito.